सैकड़ों जानें बचाई जा सकती थीं, शिप पर सवार भयभीत लोग मदद के लिए फोन पर गुहार लगा रहे थे
राडार, टेलीफोन और रेडियो के जरिये ग्रीस के अधिकारी 13 घंटे तक जानकारी लेते रहे। आसमान और समुद्र से हालात पर उनकी नजर थी। उधर माइग्रेंट्स का शिप एड्रिआना ग्रीस के तट पर यहां से वहां भटकता रहा। उसका पावर सिस्टम खत्म हो चुका था।
राडार, टेलीफोन और रेडियो के जरिये ग्रीस के अधिकारी 13 घंटे तक जानकारी लेते रहे। आसमान और समुद्र से हालात पर उनकी नजर थी। उधर माइग्रेंट्स का शिप एड्रिआना ग्रीस के तट पर यहां से वहां भटकता रहा। उसका पावर सिस्टम खत्म हो चुका था।
शिप पर सवार भयभीत लोग मदद के लिए फोन पर गुहार लगा रहे थे। यूरोपीय देशों के अधिकारी हवाई फुटेज से सब देख रहे थे। फिर भी, पिछले माह एड्रिआना शिप भूमध्यसागर में डूब गया। उसके साथ 600 से अधिक प्रवासियों की मौत हो गई।
मृतकों में पाकिस्तानी, सीरियाई, फिलिस्तीनियों सहित मिस्र और कुछ अफ्रीकी देशों के लोग थे। शिप लीबिया से चला था।
सैटेलाइट सिगनल‌, अदालती दस्तावेजों, त्रासदी में बचे लोगों,अधिकारियों से इंटरव्यू और हादसे के आखिरी घंटों के रेडियो सिगनल बताते हैं कि मौतों की संख्या को कम किया जा सकता था। ग्रीक कोस्ट गार्ड के दर्जनों अधिकारी शिप पर नजर रखे हुए थे। लेकिन ग्रीक सरकार ने लोगों को बचाने के लिए जरूरी कदम नहीं उठाए।
ग्रीक अधिकारियों का कहना है कि एड्रिआना इटली जा रहा था और माइग्रेंट्स नहीं चाहते थे कि उन्हें बचाया जाए।
लेकिन सैटेलाइट इमेज बताती हैं कि एड्रिआना साढ़े छह घंटे तक समुद्र में भटकता रहा। डेक पर जमा यात्री मदद के लिए चीख रहे थे। उन्होंने एक कॉमर्शियल टैंकर पर कूदने की कोशिश की जो उन्हें पेयजल देने के लिए रूका था।
एड्रिआना के डूबने की घटना भूमध्यसागर में लंबे समय से चल रहे विवाद का सबसे खराब उदाहरण है। उत्तर अफ्रीकी देशों से तस्कर समुद्र के रास्ते लोगों को कमजोर और पुरानी बोट्स, छोटे शिप पर सवार कर यूरोप भेज देते हैं।
अक्सर यूरोपीय देशों के कोस्ट गार्ड लोगों को इस आशंका से नहीं बचाते कि इससे तस्करों का हौसला बढ़ेगा। वे और ज्यादा लोगों को भेजेंगे।
यूरोप की राजनीति में दक्षिणपंथी पार्टियों का प्रभाव बढ़ने के कारण दूसरे देशों से आ रहे शरणार्थियों को लेकर राजनीतिक विवाद खड़ा हो जाता है।
तस्करों ने 30 करोड़ रु.लिए
एड्रिआना पर 750 लोग सवार थे। ये बेहतर जिंदगी की तलाश में यूरोप खासकर इटली जा रहे थे। माइग्रेंट्स ने इटली जाने के लिए कुल मिलाकर लगभग 30 करोड़ रुपए तस्करों को दिए थे। शिप के डेक पर बैठने के लिए 50 डॉलर अतिरिक्त लिए गए थे।
मार्टिना स्टेविस ग्रिडनेफ, कराम शौमाली
© The New York Times